Diari Oficial de la Generalitat Valenciana


Sumari del DOGV 4894, del 30-11-2004 (2004/12489)

DECRET 261/2004, de 26 de novembre, del Consell de la Generalitat, pel qual es declara Àrea de Rehabilitació Integrada Concertada l'àmbit del Pla Especial de Protecció i Reforma Interior del Cabanyal-Canyamelar.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4894

Data del DOGV
:   30-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12072


Data del document
:   26-11-2004

Organisme emissor
:   Conselleria de Territori i Habitatge

Tipus de document
:   Decret

Descriptors 

:   * València
    * protecció del patrimoni
    * patrimoni arquitectònic
    * renovació urbana

DECRET 261/2004, de 26 de novembre, del Consell de la Generalitat, pel qual es declara Àrea de Rehabilitació Integrada Concertada l'àmbit del Pla Especial de Protecció i Reforma Interior del Cabanyal-Canyamelar. [2004/X12184]
  
Els barris del Cabanyal i el Canyamelar, per les seues característiques i l'estat de conservació, requereixen una intervenció de regeneració, dignificació i revitalització que fa necessària la intervenció de la Generalitat, mitjançant un projecte de rehabilitació integral que pose fi al procés de degradació.
  
Amb aquest fi la Generalitat i l'Ajuntament de València han subscrit, el passat dia 2 de juny de 2004, un conveni en el qual s'estableixen les actuacions que han de realitzar ambdues administracions per a aconseguir l'objectiu proposat.
  
En el referit conveni la Generalitat assumeix el compromís de declarar Àrea de Rehabilitació Integrada Concertada l'àmbit territorial del Pla Especial de Protecció i Reforma Interior del Cabanyal-Canyamelar, a fi de possibilitar el reconeixement de les actuacions protegides i ajudes previstes en l'article 58 del Decret 92/2002, de 30 de maig, del Consell de la Generalitat, facilitant l'accés al finançament qualificat que es preveu en la secció setena del capítol V del mencionat decret, a càrrec dels pressupostos de Ministeri de Foment, actualment Ministeri d'Habitatge, i les subvencions que es regulen en l'esmentat article, a càrrec dels seus propis fons, sempre que aquestes i els seus beneficiaris reunisquen els requisits establits en aquell.
  
Les competències exclusives en matèria d'habitatge i urbanisme que atribueix a la Generalitat l'article 31.9 de l'Estatut d'Autonomia de la Comunitat Valenciana, permeten adoptar les determinacions contingudes en el present decret, en l'elaboració del qual s'ha donat audiència al Col·legi Oficial d'Agents de la Propietat Immobiliària, a l'Associació Valenciana de Consumidors i Usuaris, a l'Associació d'Afectats/des per Patologies en Edificis i Construccions, a la Federació d'Associacions de Veïns de la Comunitat Valenciana, a la Federació Valenciana d'Empresaris de la Construcció, a la Unió de Consumidors de la Comunitat Valenciana, a la Federació de Consumidors i Usuaris de la Comunitat Valenciana, a l'Associació Provincial d'Empresaris d'Edificació i Obra, a l'Associació Provincial de Promotors Constructors de València, a l'Associació Espanyola de Promotors Públics d'Habitatge i Sòl, al Col·legi Oficial d'Arquitectes de la Comunitat Valenciana, al Col·legi Oficial d'Aparelladors i Arquitectes Tècnics de la Comunitat Valenciana i a la Federació de Cooperatives d'Habitatge.
  
Per aquesta raó, a proposta del conseller de Territori i Habitatge i amb la deliberació prèvia del Consell de la Generalitat, en la reunió del dia 26 de novembre de 2004,
  
DECRETE
  
Article 1. Declaració
  
Declarar Àrea de Rehabilitació Integrada Concertada Cabanyal-Canyamelar de València l'espai urbà que comprén l'àmbit territorial del Pla Especial de Protecció i Reforma Interior del Cabanyal-Canyamelar, per les especials i homogènies característiques històriques, artístiques, culturals, ambientals i socials que presenten.
  
Article 2. Contingut de la declaració
  
La declaració d'Àrea de Rehabilitació Integrada Concertada Cabanyal-Canyamelar de València comporta la inclusió de l'espai urbà delimitat en un programa tendent a la seua rehabilitació integral, mitjançant l'actuació coordinada de les administracions públiques i el foment de la iniciativa privada, amb el contingut i els efectes següents:
  
1. L'àrea tindrà el caràcter d'Àrea de Rehabilitació Integrada, prevista en l'article 29, pel que fa a la protecció a la rehabilitació del patrimoni residencial i urbà, del Reial Decret 1/2002, d'11 de gener, sobre mesures de finançament d'actuacions protegides en matèria d'habitatge i sòl del Pla 2002-2005.
  
2. La Generalitat reconeixerà per a les actuacions protegides contingudes en el present decret, a càrrec dels seus propis fons, el dret a les subvencions que es regulen en l'article 58 del Decret 92/2002, de 30 de maig, del Consell de la Generalitat, i l'accés al finançament qualificat que es preveu en la secció setena del capítol V d'aquest, a càrrec dels pressupostos del Ministeri de Foment, actualment Ministeri d'Habitatge, sempre que aquestes i els seus beneficiaris reunisquen els requisits establits.
  
3. Sense perjudici de les ajudes específiques citades en el número anterior, s'aplicarà en el seu àmbit territorial, amb caràcter general, el règim contingut en el Reial Decret 1/2002, d'11 de gener, sobre mesures de finançament d'actuacions protegides en matèria d'habitatge i sòl del Pla 2002-2005.
  
4. Les actuacions públiques derivades de l'execució de determinacions legals o contingudes en plans d'ordenació i projectes aprovats per les administracions competents, que tinguen com a objecte aquesta rehabilitació, en la mesura que impliquen la privació singular de la propietat privada o de drets o interessos patrimonials legítims, gaudiran, en l'àmbit de l'Àrea de Rehabilitació Integrada Concertada delimitada, del règim d'urgència a l'efecte previngut en la Llei d'Expropiació Forçosa.
  
Article 3. Obligacions de l'ajuntament
  
L'ajuntament assumeix la condició de gestor del planejament objecte d'aquest decret i, com a tal, li correspondrà l'adopció dels acords municipals corresponents a l'aprovació de projectes de construcció d'habitatges, obres d'urbanització i expropiacions, com també l'extensió, a l'àmbit del Pla Especial de Protecció i Reforma Interior del Cabanyal-Canyamelar, de les campanyes municipals per a la rehabilitació i millora en façanes, cobertes i unificació d'antenes a Ciutat Vella i els conjunts històrics protegits.
  
Article 4. Oficina de rehabilitació del Cabanyal-Canyamelar
  
L'Ajuntament de València, mitjançant la seua empresa pública AUMSA, durant el període de vigència de la declaració d'Àrea de Rehabilitació Integrada Concertada mantindrà oberta una oficina de gestió del pla, que tindrà, entre altres, la comesa d'informar i tramitar les ajudes i subvencions, fins i tot l'assessorament tècnic, econòmic i jurídic als beneficiaris d'aquestes.
  
La gestió i resolució de les sol·licituds de les ajudes a habitatges, edificis, rehabilitació, promoció i equipament són competència del cap del Servei Territorial d'Habitatge i Projectes Urbans de València.
  
DISPOSICIONS TRANSITÒRIES
  
Primera. Concessió de les subvencions
  
Les subvencions regulades en el present decret s'aplicaran des del moment que tinga efectes i sempre que les actuacions a realitzar no contravinguen el planejament urbanístic vigent, siguen concordants amb les que es proposen, si és el cas, com a conseqüència de les modificacions o revisions del pla especial i puguen obtenir la corresponent llicència municipal.
  
Segona. Règim transitori de les sol·licituds
  
Les subvencions corresponents a les actuacions protegibles que s'han de realitzar en l'àmbit de l'Àrea de Rehabilitació Integrada Concertada del Cabanyal-Canyamelar de València, que s'inscriguen dins de les regulades en el present decret, sol·licitades amb anterioritat a l'inici d'efectes i pendents de concessió en aquesta data, seran resoltes i satisfetes com si hagueren estat sol·licitades en data posterior a la d'inici d'efectes del present decret.
  
Tercera. Aplicació de norma supletòria
  
En tant no es dicten normes de desplegament i tramitació de les mesures específiques de finançament de les actuacions protegibles en matèria d'habitatge regulades en el present decret, s'aplicarà allò que disposa l'Orde de 15 de novembre de 2002, del conseller d'Obres Públiques, Urbanisme i Transports.
  
DISPOSICIONS FINALS
  
Primera. Desenvolupament i aplicació
  
Facultar el conseller de Territori i Habitatge perquè, en l'àmbit de la seua competència, dicte totes les disposicions que siguen necessàries per al desenvolupament i l'execució d'aquest decret.
  
Segona. Efectes
  
El present decret tindrà efectes des de l'endemà de la publicació en el Diari Oficial de la Generalitat Valenciana.
  
València, 26 de novembre de 2004
  
El president de la Generalitat,
  
FRANCISCO CAMPS ORTIZ
  
El conseller de Territori i Habitatge,